b'\n_START_ARTICLE_\nMitmikkodakondsus Eestis\n_START_PARAGRAPH_\nMitmikkodakondsus on isiku \xc3\xb5iguslik seisund, kus tal on \xc3\xb5igusaktidega s\xc3\xa4testatud \xc3\xb5igused ja kohustused samaaegselt mitme riigi suhtes. Kodakondsuse seaduse kohaselt ei ole Eestis mitmikkodakondsus lubatud, mis t\xc3\xa4hendab, et teise riigi kodakondsuse vastu v\xc3\xb5tmine on Eesti kodakondsuse \xc3\xa4rav\xc3\xb5tmise aluseks. Kui isikul on s\xc3\xbcnnij\xc3\xa4rgne \xc3\xb5igus nii Eesti kui ka m\xc3\xb5ne v\xc3\xa4lisriigi kodakondsusele, paneb seadus isikule t\xc3\xa4isealiseks saades kohustuse valida, millise kodakondsuse s\xc3\xa4ilitamist ta eelistab, kuid kohustuse t\xc3\xa4itmata j\xc3\xa4tmise korral ei n\xc3\xa4hta isikule ette negatiivseid tagaj\xc3\xa4rgi. Mitmikkodakondsuse k\xc3\xb5ige tavalisem vorm on topeltkodakondsus, mille korral inimene on kahe riigi kodanik.\n_START_SECTION_\nP\xc3\xb5hjused\n_START_PARAGRAPH_\nP\xc3\xb5hjused, miks mitte seadustada mitmikkodakondsust, on peamiselt seotud suurema administratiivse t\xc3\xb6\xc3\xb6 mahu, sellest tulenevate kulutustega ning riiklike julgeolekuk\xc3\xbcsimustega. Mitmikkodakondsuse seadustamine n\xc3\xb5uaks rohkem koost\xc3\xb6\xc3\xb6d teiste riikidega, et saada ja kontrollida teavet isiku teiste kodakondsuste kohta. Eesti kodanike muusse kodakondsusesse kuulumise \xc3\xbcle arvestuse pidamine eeldaks muudatusi mitmetes andmekogudes, n\xc3\xa4iteks rahvastikuregistris, isikut t\xc3\xb5endavate dokumentide andmekogus, sisses\xc3\xb5idukeeldude registris ja Eesti kodakondsuse saanud, taastanud v\xc3\xb5i kaotanud isikute andmekogus. T\xc3\xa4iendavalt vajaksid lahendamist n\xc3\xa4iteks k\xc3\xbcsimused, mis puudutavad Eesti kodanike riigikaitsekohustuse t\xc3\xa4itmist (kohustuslik ajateenistus Eestis), aga ka valimis\xc3\xb5igust igas kodakondsusj\xc3\xa4rgses riigis, v\xc3\xb5imalikku lojaalsuskonflikti ja avalikus teenistuses riigiv\xc3\xb5imu teostamist. _NEWLINE_Rahvastikuregistri andmetel puudutaks mitmikkodakondsuse \xc3\xbcldine seadustamine umbes 245 000 inimest, kellest suuremal osal oleks topeltkodakondsus Venemaa F\xc3\xb6deratsiooniga. Kuna mitme kodakondsusega isikud on \xc3\xb5igustatult avatud oma k\xc3\xb5igi kodakondsusj\xc3\xa4rgsete riikide poliitilistele ja sotsiaalsetele m\xc3\xb5jutustele ning Venemaa k\xc3\xa4sitleb j\xc3\xa4tkuvalt Eestit oma erihuvide piirkonnana, on alust pidada mitmikkodakondsust oluliseks ohuks Eesti riiklikule julgeolekule._NEWLINE_Reformierakond algatas 2018. aastal eeln\xc3\xb5u kodakondsuse seaduse muutmiseks, mille eesm\xc3\xa4rk oli v\xc3\xb5imaldada mitmikkodakondsus s\xc3\xbcnniga Eesti kodakondsuse omandanud isikutele. Ainult s\xc3\xbcnniga kodakondsuse omandanud isikutele mitmikkodakondsuse v\xc3\xb5imaldamine v\xc3\xb5ib aga tekitada pingeid \xc3\xbchiskonnas, kui mitmikkodakondsus on lubatud ainult osadele inimestele, samas kui naturalisatsiooni korras Eesti kodakondsuse omandanutel puuduks \xc3\xb5igus mitmikkodakondsusele. Riigikogu h\xc3\xa4\xc3\xa4letas seadusemuudatuse menetlusest v\xc3\xa4lja.'